Na montanja ła ze on rełievo de ła superfisie tarestre che el se destira sora el teren da torno inte na zona łimità. Ndàndoghe drio a łe convension eoropèe ła só altesa ła ga da èsar almanco de 600 metri sol łeveło del mar e el só aparir el ga da èsar almanco co on fià de deficoltà de pasaji. Inte ła stesa maniera A se parla de montanja anca cuando che parlemo de i rełievi c’A podemo catar so i altri pianeti o so i só satèłiti. Par descrìvar na montanja A se tołe defarenti ełementi che i pol formarla: sima: na montanja ła pol ver defarenti vete o sime deverse; antisima, sotosima, sima secondària: ełevasion che no łe ze bastansa alte par èsar ciamàe sime; spała: fianco de na montanja asà pronunsià; pico o cresta: el ze, par na montanja, come on spìgoło par na piramide; zendarme: pinàcoło de rocia sol fianco o inte ła cresta de ła montanja; versante: el ze come na facia de na piràmide; onjun el gavarà na espozisiòn defarente drio a i ponti cardinałi; paso: el ponto pì baso intrà du montanje che el parmete de traversarle; piè: el ponto pì baso de na montanja; vałe: ła pianura che ła va tórneghe a ła montanja .